16 май, 13:35 / Tribune
Задълженията на въоръжените сили по Закона за тероризма и опазването на държавната граница остават
Народното събрание окончателно прие промените в Закона за отбраната и въоръжените сили на Република България. Въпреки че промените са внесени от Министерски съвет, депутатите отхвърлиха възможността въоръжените сили на страната да участват в операции „при заплаха и висока степен на опасност за населението“.
„Армията няма да участва в полицейски операции. Текстът не беше добре формулиран, нямаше необходимата конкретност и създаваше двусмислие. Точно поради тази причина този текст не беше приет в комисията и армията няма да участва, въоръжените сили по-точно, в такива операции, които би трябвало да са отговорност на МВР, по-специално на Жандармерията“, коментира ген. Константин Попов, председател на парламентарната комисия по отбрана. Той отрече да има разнобой между правителство и парламент по този въпрос.
„Имаме разделение на властите. Министерският съвет не може да ни диктува това, което се случва в Народното събрание. Когато не е ясна идеята, не следва да се приемат такива текстове“, категоричен е ген. Константин Попов. Той уточни, че задълженията на армията по Закона за тероризма и за опазване на държавната ни граница остават.
С промените в Закона за отбраната и въоръжените сили се дава алтернативна възможност за хранене на състава при обжалването на обществените поръчки с тази цел. До октомври ще стане ясно кога трябва да бъде сформирано Съвместното командване на специалните операции, допълни и ген. Андрей Боцев, началник на отбраната.
„Това командване съвместно го направихме, за да уеднаквим командната структура във всички натовски държави. То ще ръководи специални операции“, обясни ген. Боцев. Във връзка с участието на въоръжените сили в мероприятия на държавните органи, ген. Боцев посочи, че напълно подкрепя решението на парламента. „В комисията напълно изяснихме тези въпроси, че не е моментът сега да се внася това, докато не се изчистят текстовете“, допълни началникът на отбраната.
Етикети Закона за отбраната и въоръжените сили, военни, полицейски операции
https://tribune.bg/bg/zakon_i_red/armiyata-nyama-da-uchastva-v-politseyski-operatsii/